'શેઠના કોઇ દોસ્તાર ફોરેનથી આવ્યા હતા. એમણે છ કપ અને રકાબીનો સેટ ભેટ આપ્યો હતો. વાદળી રંગના કાચનો એ સેટ ખૂબ મોંઘો છે એવું મંજુબા કહેતાં હતાં. વિભાશેઠ એ વખતે તો નવ વર્ષના. એમણે ઝપટ મારીને મંજુબાના હાથમાંથી એ સેટ જોવા માગ્યો. હું આમાં દૂધ પીશ. એવી જીત કરીને એણે એક કપ અને રકાબી લેવા જે ઝાટકો માર્યો એમાં એ મોંઘીદાટ રકાબી ફૂટી ગઇ. મંજુબા તો ગુસ્સાથી લાલઘૂમ થઇ ગયાં. વિભા, આવું તોફાન સહન નહીં થાય એમ કહીને એમણે વિભાશેઠ પર હાથ ઉપાડવાની એક્ટિંગ કરી.' વિભાકર સામે નજર કરીને એમણે આગળ કહ્યું. 'વિભાશેઠનું શરીર તો એ વખતેય ગદડિયા જેવું. કેડ ઉપર બેય હાથ મૂકીને પગ પહોળા કરીને એ મંજુબા સામે ખુન્નસથી તાકી રહ્યા હતા. મંજુબાનું મગજ ગુસ્સાથી ફાટફાટ થતું હતું એટલે એ ચિડાઇને ધમકાવતા હતા એ વખતે સમડીની જેમ તરાપ મારીને વિભાશેઠે આખો સેટ પોતાના હાથમાં લઇ લીધો. આ લે... આ લે... એમ કહીને આખા ડ્રોઇંગરૂમમાં દોડા દોડી કરી મૂકેલી! છ કપ- રકાબીનું સત્યાનાશ વાળીને એ પાછો કેડે હાથ ટેકવીને મંજુબા સામે ઊભો રહ્યો. હવે ક્યારેય એ ફરીથી ફૂટવાનું ટેન્શન નહીં થાય એમ બબડીને એ પાછો રમવા જતો રહ્યો ને મંજુબા રડવા લાગ્યાં. અરેરે... આ છોકરો મોટો થઇને તો શું કરશે? એવો એ બબડાટ કરતાં હતાં, પણ વિભાશેઠ ઉપર તો એની કોઇ અસર નહોતી. એ તો શાલુ અને આદિત્યશેઠની સાથે સાતતાળી રમતો હતો!'